
	Παρουσίαση βιβλίου
«Ο θησαυρός της Ισπανίας»

της Άνδρης Χριστοφίδου-Αντωνιάδου

στο Σπίτι της Κύπρου

Το Σπίτι της Κύπρου σας προσκαλεί την Πέμπτη 2 Ιουνίου 2022 και ώρα 19.00, Ξενοφώντος 2Α, Σύνταγμα, στην παρουσίαση του βιβλίου της Άνδρης Χριστοφίδου-Αντωνιάδου, «Ο θησαυρός της Ισπανίας».
Χαιρετισμό θα απευθύνουν, ο Πρέσβης της Κυπριακής Δημοκρατίας, κ. Κυριάκος Κενεβέζος, ο Πρόεδρος της Εταιρίας Ελλήνων Λογοτεχνών, ποιητής, κριτικός λογοτεχνίας, εικαστικός, κ. Κώστας Καρούσος και ο Πρόεδρος του Ελληνικού Πολιτιστικού Ομίλου Κυπρίων Ελλάδος (Ε.Π.Ο.Κ.), μέλος του Φιλολογικού Συλλόγου «Παρνασσός», κ. Ηρακλής Ζαχαριάδης.
Για το βιβλίο θα μιλήσουν, ο κ. Χρήστος Ιακώβου, Διευθυντής του Κυπριακού Κέντρου Μελετών, Διεθνολόγος και η συγγραφέας.
Παρέμβαση από την κ. Αιμιλία Λυμπεράκη-Besson, Σύμβουλο Εκπαίδευσης του Υπουργείου Παιδείας και Θρησκευμάτων, συγγραφέα, εμπειρογνώμονα Ευρωπαϊκών Πολιτικών ΕΚΔΔΑ, επιστημονική συνεργάτιδα Πανεπιστημίου Λευκωσίας.
Την εκδήλωση θα πλαισιώσουν με μουσικές ερμηνείες ο συνθέτης, λογοτέχνης, Γενικός Γραμματέας της Εταιρίας Ελλήνων Λογοτεχνών, Γιώργος Μαρινάκης (πιάνο) και η Ελένη Κοταδάκη, τραγούδι.
«Στο βιβλίο «Ο θησαυρός της Ισπανίας» η μυθοπλασία σμίγεται με την ιστορική πραγματικότητα και μετουσιώνεται χωρίς αυτό να γίνεται αντιληπτό από τον αναγνώστη, μέσα σε ένα πλαίσιο συνεχούς δράσης όπου οι δυο κύριοι χαρακτήρες του μυθιστορήματος, ο Ελ Γκρέκο και ο Θερβάντες, κινούν τα νήματα της πλοκής. Η συγγραφέας, αξιοποιώντας χάρτες και υπαρκτούς χώρους αλλά και έθιμα της εποχής, καταγράφει ιστορικά γεγονότα και πλάθει την πλοκή με πλήρη γνώση του χώρου και του χρόνου».

Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας.
Σύνδεσμος παρακολούθησης:

https://diavlos.grnet.gr/room/1607?eventid=12145
Η είσοδος στην εκδήλωση επιτρέπεται σύμφωνα με τα ισχύοντα υγειονομικά πρωτόκολλα.
-------------------------------------------------------------------------
Η Άνδρη Χριστοφίδου-Αντωνιάδου γεννήθηκε στη Λεμεσό. Σπούδασε Γαλλική και Ισπανική Φιλολογία στο Πανεπιστήμιο του Λονδίνου καθώς και Εκπαιδευτική Ψυχολογία και Παιδαγωγικά στο Πανεπιστήμιο της Σορβόννης στο Παρίσι. Σπούδασε ακόμα στα Πανεπιστήμια της Σαραγόσας στην Ισπανία, της Νίκαιας και του Μονμπελιέ στη Γαλλία και στην Παιδαγωγική Ακαδημία της Ερφούρτης Γερμανίας. Αφυπηρέτησε από τη θέση της Διευθύντριας στη Μέση Εκπαίδευση Κύπρου. Μιλά αγγλικά, γαλλικά, ισπανικά, ιταλικά και γερμανικά. Έχει γράψει ποίηση, διηγήματα, θεατρικά έργα, μυθιστορήματα, δοκίμια και έρευνα. Έργα της έχουν μεταφραστεί στα αγγλικά, ισπανικά, γερμανικά, ρουμανικά και σέρβικα και έχουν συμπεριληφθεί σε ανθολογίες. Η έρευνά της για τον Λόρκα έτυχε εξαιρετικής κριτικής και θεωρήθηκε πολιτιστική γέφυρα μεταξύ της Ισπανίας και της Κύπρου. Βρίσκεται αρχειοθετημένη στο Μουσείο Λόρκα στο Φουέντεβακερος και στο Ίδρυμα Λόρκα στη Γρανάδα. Θεωρείται η πιο σημαντική ερευνήτρια στην Κύπρο για τον Λόρκα. Η έρευνά της για τον Θερβάντες αρχειοθετήθηκε στα Μουσεία-Κέντρα Μελετών Θερβάντες στην Εσκίβιας, Τολέδο, στο Βαγιαδολίδ και στο Αλκαλά ντε Ενάρες. Έχει τιμηθεί με πρόσκληση από το Μουσείο Θερβάντες για να δώσει διάλεξη στην ισπανική γλώσσα για τον Θερβάντες το 2020.  Έχει δώσει διαλέξεις σε διάφορες χώρες. Της έχουν απονεμηθεί σημαντικά λογοτεχνικά βραβεία. Ίδρυσε και διευθύνει το Πολιτιστικό Κέντρο Ad Litteram στη Λεμεσό. Έχει φέρει τους νέους σε επαφή με την Κυπριακή Λογοτεχνία μιλώντας σε σχολεία και διδάσκοντας Δημιουργική Γραφή. Συνεργάστηκε με τον ΘΟΚ και άλλα θεατρικά σχήματα ως σύμβουλος για το ανέβασμα έργων του Λόρκα. Έχει γράψει δεκατρία βιβλία: Ηλιοστάλαγμα (ποίηση, 1984), Παλίρροιες (ποίηση, 1986), Ο Φεδερίκο Γκαρθία Λόρκα σε τρεις διαστάσεις (έρευνα, 2000, Κέδρος, Αθήνα, 2022), Τα Ποιήματα της Ευρώπης (ποίηση, δίγλωσση έκδ. Ελληνικά-Αγγλικά, 2003), Αυταπάτες (θεατρικό έργο, 2008), Η βροχή δε σταμάτησε ακόμα (μυθιστόρημα, 2009, ηλεκτρ.έκδ., Ακακία, Λονδίνο, 2018), Η αποξένωση στον Αλμπέρ Καμύ (δοκίμιο, 2012, 2022), Ο αρωματοποιός (μυθιστόρημα, 2014, 2019), Ειδώλια (ποίηση, δίγλωσση έκδ. Ελληνικά-Αγγλικά, 2015), Φλόγες και Θάλασσα (δοκίμια λογοτεχνίας, 2017), Ο θησαυρός της Ισπανίας (μυθιστόρημα, 2020), Η Κύπρος στο έργο του Θερβάντες (δοκίμιο, δίγλωσση έκδ. Ελληνικά-Ισπανικά, 2021), Εγώ, ο Φεδερίκο Γκαρθία Λόρκα (θεατρικό έργο, 2022).

